COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL ȘI COMITETUL REGIUNILOR

Tahograful digital: Foaia de parcurs a activităților viitoare

INTRODUCERE

Tahograful are un rol crucial în verificarea respectării normelor referitoare la timpul de conducere și la perioadele de repaus de către conducătorii auto profesioniști din domeniul transportului rutier, contribuind la îmbunătățirea siguranței rutiere, a condițiilor de lucru ale conducătorilor auto și a concurenței loiale între întreprinderile de transport rutier. Rentabilizarea utilizării tahografelor reprezintă unul dintre elementele cheie ale strategiei Comisiei pentru o mai bună integrare a pieței transportului rutier de marfă și pentru ca transportul rutier să devină mai sigur, mai eficient și mai competitiv, după cum se subliniază în cartea albă privind transporturile din 28 martie 2011[1].

- Prezenta comunicare însoțește propunerea de modificare a Regulamentului (CEE) nr. 3821/85 al Consiliului privind tahograful. Scopul acestei propuneri este să se îmbunătățească eficiența și eficacitatea tahografelor și să se asigure respectarea de către conducătorii auto profesioniști a normelor referitoare la orele de conducere și perioadele de repaus. Propunerea dă curs recomandărilor grupului la nivel înalt privind sarcina administrativă, constituit din părți interesate independente[2] și rapoartelor autorităților naționale de control și de poliție privind manipulările și fraudele.

- Propunerea de regulament conține măsuri de îmbunătățire a capacităților tehnice ale tahografului digital[3], pentru ca acesta să devină cu adevărat „inteligent”, precum și măsuri fără caracter tehnic, printre care se numără îmbunătățirea credibilității atelierelor, introducerea unui nivel minim de armonizare a sancțiunilor și a formării agenților de control și simplificarea normelor de utilizare a tahografului prin exceptarea anumitor IMM.

Cu ocazia pregătirii prezentei propuneri, Comisia a identificat și alte măsuri necesare pentru îmbunătățirea eficienței și a eficacității sistemelor de tahograf[4], dar acestea nu pot fi introduse în mod direct prin regulamentul propus. Prezenta comunicare explică când și în ce mod intenționează Comisia să introducă celelalte măsuri identificate ca fiind necesare, dar care nu sunt integrate în propunerea legislativă însoțitoare. Va trebui să se adopte patru măsuri, detaliate în prezenta comunicare:

- Va fi necesar să se modifice, prin acte delegate, specificațiile tehnice ale tahografului digital prevăzute în anexa IB la Regulamentul (CEE) nr. 3821/85. Aceasta va facilita proiectarea și producția de tahografe cu noile capacități tehnice introduse de propunerea legislativă, după cum se menționează mai sus. Mai important, va fi necesară modernizarea mecanismelor de securitate în vederea menținerii actualului nivel de securitate și a evitării fraudei și a falsificării datelor înregistrate de tahografe. Aceste schimbări vor necesita o strategie de migrare în vederea asigurării compatibilității între cardurile existente și unitățile operaționale montate pe vehicule și cele care urmează a fi introduse.

- În ceea ce privește sigiliile de securitate ale tahografelor, menite să împiedice intervențiile asupra datelor, organismele de standardizare corespunzătoare ar trebui să stabilească standarde armonizate. Pentru a lansa această procedură, Comisia trebuie să emită un mandat pentru CEN în conformitate cu Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice[5], care definește cadrul pentru activitățile de standardizare.

- Regulamentul propus va face necesară îmbunătățirea procesului decizional privind tahografele în contextul așa-numitului acord AETR[6] semnat de cele 27 de state membre ale UE și de 22 de țări europene (inclusiv țările CSI, Turcia și țările din Balcanii de Vest)[7]. În 2010, printr-o modificare a AETR, tahograful digital a devenit aparatura de înregistrare obligatoriu pentru transportul internațional în 22 de țări AETR din afara UE. Ca urmare a răspândirii cu succes a tahografului conceput de UE dincolo de granițele Uniunii, aceste țări din afara UE sunt implicate de acum înainte în viitoarele adaptări tehnice ale dispozitivului. Punerea în aplicare uniformă a utilizării tahografului, care permite transportatorilor rutieri de mărfuri din UE să concureze pe picior de egalitate cu transportatorii rutieri de mărfuri din aceste țări care nu fac parte din UE, este, în cele din urmă, în interesul UE.

- În final, va trebui să se modifice Directiva 2006/126/CE privind permisele de conducere, pentru a se organiza în mod corespunzător fuzionarea, începând cu 2018, a cardurilor utilizate de către conducătorii auto profesioniști în tahografele digitale cu permisele de conducere ale acestora, în conformitate cu dispozițiile regulamentului însoțitor.

PROVOCăRI

Adaptarea elementelor de securitate ale tahografului

Situația actuală

Tahograful trebuie să poată furniza date fiabile și credibile, care să permită să se controleze eficient timpul de conducere și perioadele de repaus ale conducătorilor auto. Datele trebuie să fie, de exemplu, utilizabile în cadrul procedurilor judiciare. Securitatea sistemului de tahograf este, prin urmare, esențială pentru prevenirea fraudelor și a manipulărilor ilegale. Obligația de a oferi suficiente garanții în privința măsurilor de securitate tehnică și a măsurilor organizatorice privind prelucrarea datelor derivă și din caracterul personal al datelor prelucrate. Prelucrarea acestora trebuie să se efectueze conform principiilor prevăzute de Directiva 95/46/CE[8] privind protecția datelor cu caracter personal și de Directiva 2002/58/CE[9], care prevede că datele cu caracter personal trebuie să fie prelucrate în condiții de securitate.

Menținerea nivelului de securitate de-a lungul timpului presupune adaptarea continuă la evoluția tehnologiilor informației. Un nivel relativ ridicat de securitate este, într-adevăr, necesar pentru a face imposibilă modificarea neautorizată a datelor înregistrate (integritate), pentru a se identifica în mod clar originea datelor și pentru a se asigura că datele sunt disponibile întotdeauna atunci când sunt necesare/solicitate. Actuala legislație privind tahograful a stabilit un anumit nivel de securitate și impune mecanisme de securitate care ar trebui să garanteze acest nivel de securitate (denumit „nivelul E3 ITSEC de securitate Ridicată”)[10]. Totuși, dată fiind capacitatea sporită a calculatoarelor și progresele înregistrate de criptografie și de spargerea cifrurilor, acest nivel de securitate nu mai este garantat de mecanismele de securitate prevăzute în specificațiile actuale[11]. Dacă rămâne neschimbat, probabilitatea de spargere a sistemului va crește de la an la an. Pe măsură ce tehnologiile informației se dezvoltă și devin din ce în ce mai sofisticate, tehnologiile de vârf din trecut care acum câțiva ani erau greu de spart au devenit în prezent o pradă mai ușoară.

Această discrepanță dintre nivelul de securitate necesar și tehnologia care ar trebui să îl garanteze a condus deja Comisia să ia propriile acțiuni corective. Ultima modificare a anexei IB la Regulamentul (CEE) nr. 3821/85 al Consiliului[12] prevede că omologarea de tip se poate acorda în continuare în situațiile în care autoritățile care certifică conformitatea cu nivelul de securitate prevăzut de regulament refuză certificarea unui nou aparat din cauza mecanismelor de securitate depășite.

Modificările care urmează să fie planificate

Trebuie să se planifice măsuri prin care să se restabilească și să se mențină nivelul de securitate, folosind un nou set de mecanisme de securitate adecvate, precum și standarde și metode actualizate. Va fi necesar să se modifice prin acte delegate anexa IB la Regulamentul (CEE) nr. 3821/85 al Consiliului și apendicele sale. Mai întâi, Comisia va efectua o evaluare generală a securității pentru a identifica punctele slabe ale configurării sistemului de securitate. Într-o a doua etapă, Comisia va identifica și va valida cerințele necesare pentru consolidarea mecanismelor de securitate aplicabile unităților montate pe vehicule, senzorilor de mișcare și cardurilor de tahograf.

Va trebui ca noile echipamente puse pe piață să restabilească cel puțin nivelul inițial de securitate (nivelul E3 ITSEC de securitate Ridicată), garantându-l pentru un număr suficient de ani. Va fi nevoie de noi metode de criptare care, la rândul lor, vor necesita modificări ale hardware-ului (creșterea „lungimii cheilor”). Modificările anexei IB vor afecta părțile menționate în anexa I la prezenta comunicare.

Strategia de migrare

Ar trebui să se garanteze interoperabilitatea și compatibilitatea în ambele direcții[13] între diferitele versiuni și generații de unități montate pe vehicule, de carduri utilizate în aceste unități montate pe vehicule și, într-o anumită măsură, de echipamente destinate controlorilor. Dar unitățile montate pe vehicule și cardurile nu au aceleași cicluri de viață. Cardurile pot dura unul, doi sau cinci ani, pe când unitățile montate pe vehicule pot dura 15-20 de ani. Pentru a se rezolva această problemă dificilă este necesar să se planifice cu atenție strategia de migrare-tranziție.

Migrarea spre metode de criptare diferite poate fi realizată în mai multe moduri. În contextul tahografului digital, o soluție de securitate unică pare a fi cea mai potrivită. O soluție de securitate unică înseamnă că, atunci când se introduce o nouă aparatură de înregistrare, noul tahograf poate citi doar carduri cu „chei” de criptare noi. Aceasta permite să se definească, începând cu o anumită dată, un nivel de securitate pentru noile unități montate pe vehicule și pentru cardurile de tahograf. Prin urmare, fiecare migrare între două niveluri de securitate va implica o perioadă de tranziție de cinci ani, pe parcursul căreia cele două niveluri diferite de securitate vor coexista. Graficul din anexa II ilustrează modul în care acest lucru se poate pune în aplicare, arătând că unitățile montate pe vehicule care dispun de noi mecanisme de securitate trebuie să fie introduse în parcul de vehicule numai după ce toate cardurile de tahograf aflate în circulație sunt interoperabile cu noile mecanisme și cu cele vechi.

Este de notat că în industrie pare să existe un consens general pentru a se evita coexistența a mai mult de două generații consecutive de mecanisme de securitate în parcul de vehicule care intră sub incidența regulamentului. De fapt, foarte puține vehicule vor fi vizate de introducerea noilor echipamente, ținând cont de faptul că o mare parte dintre vehiculele grele vor fi fost deja vândute pe alte piețe sau scoase din uz. În cazul puținelor vehicule vizate (de exemplu, macarale speciale sau anumite vehicule cu durată lungă de utilizare), se pot lua măsuri specifice, precum scutirea sau adaptarea tahografului.

Referitor la termenele prevăzute, este destul de realist să se efectueze toate lucrările pregătitoare pentru a se dispune de echipamente noi cu un nivel de securitate îmbunătățit înainte de momentul primei introduceri de noi carduri, după 2017, și de unități montate pe vehicule între 2018 și 2022 (în funcție de politica de reînnoire a cardurilor).

Mandatul CEN în vederea elaborării de standarde privind sigiliile

În orice moment, mai multe mii de vehicule grele rulează în rețeaua transeuropeană cu un tahograf manipulat sau cu un card nevalabil. Evaluarea impactului a arătat că unul dintre motivele pentru care sistemul de tahograf continuă să fie vulnerabil la manipulări și fraude este că sigiliile nu își îndeplinesc în mod corespunzător rolul de a indica manipularea tahografului. Autoritățile naționale de aplicare a legii și institutele de cercetare[14] au raportat deficiențe ale tahografului în ceea ce privește capacitatea sa de a rezista la falsificare.

Sigiliile sunt concepute ca un mijloc de a detecta prin inspecție vizuală orice manipulare frauduloasă a interfeței mecanice dintre diferitele părți ale tahografului (senzorul de mișcare și cutia de viteze) și sunt aplicate de către atelierele autorizate după instalare. Conform studiului JRC menționat anterior[15], în prezent nu este necesar ca sigiliile să respecte un nivel minim de performanță la nivel european sau standarde specifice, astfel devenind ușor de falsificat și fiind expuse, în timp, la diverse degradări.

Pentru a rezolva această problemă și având în vedere dispozițiile Directivei 98/34/CE și normele privind serviciile societății informaționale, Comisia va acorda mandat CEN pentru elaborarea de standarde europene aplicabile sigiliilor utilizate în sistemele de tahograf. Pentru a defini cerințele de standardizare, mandatul va ține cont de mediul special în care vor fi plasate sigiliile (caracterizat prin mari variații de temperatură și expunerea la șocuri mecanice) și va sublinia necesitatea de a identifica atelierele însărcinate cu instalarea sigiliilor. CEN se va asigura că organizațiile reprezentative sunt invitate să participe la lucrările de standardizare.

Standardizarea preconizată ar putea fi pusă în practică într-un interval de timp estimat de 2 până la 2,5 ani. La sfârșitul acestuia, standardizarea ar trebui să faciliteze detectarea sigiliilor deteriorate, identificarea atelierelor care au efectuat instalarea și să evite posibilele neînțelegeri dintre operatori și agenții însărcinați cu controlul aplicării legii.

Îmbunătățirea procesului decizional între părțile contractante ale AETR

În paralel cu elaborarea legislației sociale în cadrul UE, o legislație similară a fost pusă în aplicare la nivelul CEE-ONU prin intermediul acordului AETR. În 2006, părțile contractante ale AETR au fost de acord să introducă tahografului digital, care a devenit un echipament obligatoriu pentru vehiculele noi de la 10 iunie 2010, introducerea sa având succes în majoritatea țărilor semnatare ale AETR.

Dar situația juridică actuală prevăzută de acordul AETR în privința adaptărilor tahografului digital la progresul tehnic[16] poate ridica probleme. Într-adevăr, AETR prevede că modificările la Regulamentul (CEE) nr. 3821/85 al Consiliului sunt automat preluate de către toate părțile contractante ale AETR, fără nicio consultare formală a țărilor în cauză înainte de adoptarea de către UE a modificărilor. Mecanismul actual periclitează punerea în aplicare corectă și armonizată a măsurilor introduse de propunerea de revizuire a Regulamentului (CEE) nr. 3821/85 al Consiliului și introducerea tahografului digital de către părțile contractante care nu sunt membre ale UE. Prin urmare, este în interesul UE să se îmbunătățească procesul decizional în ceea ce privește tahograful digital și AETR.

În acest sens, a fost demarat la nivelul CEE-ONU un proces de revizuire a AETR. Pentru a se asigura un proces decizional mai eficient, în care toate țările în cauză să fie implicate și consultate în vederea definirii și actualizării specificațiilor tehnice ale tahografului digital, Comisia va susține demersurile prezentate mai jos.

Ca un prim pas de tranziție, până la realizarea adaptărilor necesare ale AETR, pare oportună implicarea și consultarea țărilor AETR în privința deciziei, luate la nivelul UE, de modificare a tahografelor. Această implicare ar putea fi formalizată prin crearea unui „grup de experți al forumului pentru tahograf”, sugerat de Comisie în propunerea de revizuire a Regulamentului (CEE) nr. 3821/85 al Consiliului. Deciziile privind actualizările tehnice ale anexei IB ar fi astfel transparente și ar ține cont pe deplin de poziția părților contractante ale AETR.

În final, ar trebui ca AETR să fie modificat pentru a permite cooperarea dintre UE și toate părțile contractante ale AETR pentru adaptarea tehnică a tahografului digital. AETR ar trebui să prevadă o procedură specială pentru adaptările tehnice ale tahografului. Un exemplu de astfel de procedură există în Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”)[17]. Un astfel de mecanism, care va permite să se facă adaptările periodice de rigoare la progresul tehnic, ar trebui să fie conceput în așa fel încât să permită, dacă este cazul, reacții rapide la anumite evoluții, prin implicarea în procesul decizional a tuturor părților care utilizează tahografe digitale.

Având în vedere această modificare substanțială a AETR și a legislației UE, se pare că este necesar să se ia măsuri pentru ca UE să devină parte contractantă cu drepturi depline la AETR. Principalul motiv este că această aderare ar garanta reprezentarea efectivă a intereselor UE în cadrul procedurilor CEE-ONU și dezvoltarea armonizată a legislației UE în paralel cu evoluțiile AETR, așa cum se întâmplă cu Acordul revizuit din 58. Coordonarea ad-hoc a Comisiei cu statele membre, care este practica actuală de stabilire a pozițiilor comune pentru reuniunile CEE-ONU, nu mai pare adecvată pentru luarea viitoarelor decizii în cadrul AETR privind adaptarea tehnică a tahografului. În plus, aderarea ar fi în conformitate cu hotărârea Curții conform căreia „dat fiind faptul că obiectul AETR intră în domeniul de aplicare al [Regulamentului (CE) nr. 561/2006], de la intrarea în vigoare a respectivului regulament, Comunitatea a dobândit competența de a negocia și de a încheia acordul în cauză”[18].

Comisia va determina cu CEE-ONU și cu principalele părți contractante ale AETR care nu sunt membre ale UE dacă acestea sunt dispuse să modifice AETR pentru a permite UE să adere la convenție. În cazul unei concluzii pozitive a acestor discuții preliminare, Comisia va solicita Consiliului un mandat pentru purtarea de negocieri în vederea punerii în aplicare a celei de-a doua etape descrise mai sus (articolul 218 din TFUE). După aderarea UE la AETR, UE va adopta reguli proprii pentru definirea pozițiilor UE în cadrul AETR, după modelul Deciziei 97/836/CE a Consiliului.

Fuzionarea cardurilor conducătorilor auto cu permisele de conducere

Propunerea de revizuire a Regulamentului (CEE) nr. 3821/85 al Consiliului prevede că, până în 2018, cardurile conducătorilor auto vor fuziona cu permisele de conducere. Această măsură necesită adaptări minore ale Directivei 2006/126/CE a Parlamentului European și a Consiliului din 20 decembrie 2006 privind permisele de conducere[19]. Comisia va prezenta cât mai curând posibil o propunere de modificare în consecință a directivei privind permisele de conducere.

CALENDARUL INDICATIV DE INTRODUCERE A NOULUI TAHOGRAF

Propunerea paralelă de revizuire a Regulamentului (CEE) nr. 3821/85 al Consiliului prevede definirea cerințelor esențiale și adăugarea unor noi caracteristici. În prima etapă, anexele și apendicele existente vor rămâne neschimbate și continuă să fie compatibile cu noul regulament propus.

Propunerea prevede că anexa IB trebuie modificată până cel târziu la 31 decembrie 2014 pentru a se adăuga specificațiile tehnice necesare pentru introducerea unor funcționalități GNSS, a unor mijloace de comunicare la distanță și a unei interfețe standardizate cu alte sisteme de transport inteligente (STI). Comisia intenționează să introducă, în același timp, noile cerințe de securitate privind tehnologiile informației prezentate la punctul 2.1. Cu toate acestea, trebuie subliniat faptul că aceste date ar trebui considerate ca date limită până la care noile specificații ar trebui să fie adoptate și introduse. Experiența precedentă referitoare la prima introducere a tahografului digital arată că, după publicarea specificațiilor tehnice, industria are nevoie de cel puțin doi ani pentru a începe introducerea pe piață a produsului. Prin urmare, comercializarea noului tahograf „inteligent” s-ar putea realiza până la 1 ianuarie 2017. Comisia recunoaște că ar fi dificil să se reducă perioada de timp necesară pentru producția industrială. În ceea ce o privește, Comisia va depune toate eforturile necesare pentru a proceda fără întârziere la pregătirea anexelor și apendicelor astfel încât, dacă este posibil, noile echipamente să poată ajunge pe piață înainte de termenul final 2017[20].

Lucrările tehnice vor începe prin a introduce schimbările necesare în anexe și apendice, pentru a încheia cu noile definiții tehnice ale tahografului digital și, în final, cu punerea în circulație și pe vehicule a noilor unități tehnice. Anexa II arată impactul punerii în aplicare a măsurilor privind anexa IB.

Prezentare generală a activităților din anii următori:

Propunerea Comisiei de revizuire a Regulamentului | Adoptarea regulamentului | Pregătirea noilor anexe și apendice | Adoptarea noilor anexe și apendice | Proiectare și producție | Introducerea pe teren a noilor echipamente |

2011 | 2012 | 2013 | 2014 | 2015 | 2016 | 2017 |

CONCLUZIE

Cartea albă privind transporturile preconiza revizuirea normelor privind tahograful pentru ca acesta să devină mai rentabil și pentru a contribui la o mai bună integrare a pieței transportului rutier de marfă. Propunerea paralelă de modificare a Regulamentului nr. 3821/85 al Consiliului introduce un număr de măsuri care vor îmbunătăți sistemul de tahograf, dar va fi nevoie și de alte acțiuni pentru ca aceste măsuri să devină pe deplin eficiente sau pentru a le completa. Pentru a efectua aceste acțiuni suplimentare, Comisia se angajează să ia următoarele măsuri:

1. Să adapteze la progresul tehnic anexa IB, în 2014, în special pentru a menține nivelul de securitate a tahografului digital, după cum s-a arătat mai sus. Părțile interesate sunt invitate să participe activ la acest proces și să integreze în viitoarea lor planificare datele prevăzute pentru producție și pentru introducerea efectivă în uz a noilor echipamente.

2. Să solicite CEN în 2011 să elaboreze standarde pentru sigilii. Aceste standarde ar trebui să fie puse la dispoziție până în 2014.

3. Să continue eforturile la nivel internațional pentru a promova normele sociale ale UE în transportul rutier și utilizarea tahografelor digitale adaptate la evoluțiile tehnologice în toate țările vecine. În acest scop, Comisia va propune Consiliului, până la sfârșitul anului 2011, ca UE să devină membru cu drepturi depline al AETR, cu condiția ca discuțiile preliminare în curs de desfășurare cu părțile contractante ale AETR care nu fac parte din UE să fie pozitive.

4. Să propună modificarea Directivei 2006/126/CE privind permisele de conducere pentru a organiza fuzionarea cardurilor conducătorilor auto și a cardurilor de tahograf până la sfârșitul anului 2011.

Anexa I

Prezentare generală a modificărilor preconizate și a creării de noi apendice

Noi mecanisme de securitate | Integrarea GNSS | Interfața tehnică standardizată pentru STI | Comunicarea la distanță în scopuri de control |

Anexa 1B | Anexa 1B va trebui să fie reexaminată în lumina noului regulament. |

Apendicele 1 – Dicționar de date | Trebuie modificat | Trebuie modificat | Trebuie modificat |

Apendicele 2 –Specificații pentru cardurile de tahograf | Trebuie modificat | Trebuie modificat | Trebuie modificat |

Apendicele 3 – Pictograme |

Apendicele 4 – Materiale tipărite | Trebuie modificat | Trebuie modificat |

Apendicele 5 – Afișaj |

Apendicele 6 – Interfețe externe |

Apendicele 7 – Protocol de descărcare a datelor | Trebuie modificat | Trebuie modificat | Trebuie modificat |

Apendicele 8 – Protocol de calibrare |

Apendicele 9 – Omologare – Lista testelor minime obligatorii | Trebuie modificat | Trebuie modificat | Trebuie modificat |

Apendicele 10 – Obiective generale de securitate | Trebuie modificat |

Apendicele 11 – Mecanisme de securitate comune | Trebuie modificat |

Noul apendice 12 – STI | Trebuie creat |

Noul apendice 13 – Comunicarea la distanță în scopuri de control | Trebuie creat |

Anexa II

[pic]

[1] COM(2011)144 final.

[2] http://ec.europa.eu/enterprise/policies/better-regulation/administrative-burdens/high-level-group/index_en.htm.

[3] Conectarea la un sistem global de navigație prin satelit (GNSS), sisteme de comunicare la distanță cu agenții însărcinați cu controlul în trafic al aplicării legii și dezvoltarea unei interfețe standardizate cu aplicațiile sistemelor inteligente de transport.

[4] A se vedea evaluarea impactului SEC (2011)xxx.

[5] JO L 204, 21.7.1998, p. 37-48.

[6] Acordul european privind activitatea echipajelor vehiculelor care efectuează transporturi rutiere internaționale.

[7] Albania, Andorra, Armenia, Azerbaidjan, Belarus, Bosnia și Herțegovina, Croația, Kazahstan, Liechtenstein, Moldova, Monaco, Muntenegru, Norvegia, Federația Rusă, San Marino, Serbia, Elveția, Fosta Republică Iugoslavă a Macedoniei, Turcia, Turkmenistan, Ucraina, Uzbekistan.

[8] Directiva 95/46/CE a Parlamentului European și a Consiliului din 24.10.1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date, JO L 281, 23.11.1995, p. 31.

[9] Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice).

[10] A se vedea cerința CSP_105 din apendicele 10 la anexa IB la Regulamentul (CEE) nr. 3821/85.

[11] A se vedea cerința CSM_014 din apendicele 11 la anexa IB la Regulamentul (CEE) nr. 3821/85.

[12] Regulamentul (UE) nr. 1266/2009 al Comisiei din 16 decembrie 2009 de adaptare pentru a zecea oară la progresul tehnic a Regulamentului (CEE) nr. 3821/85 al Consiliului privind aparatura de înregistrare în transportul rutier, JO L 339, 22.12.2009, p. 3.

[13] Prin interoperabilitate se asigură faptul că un nou tip de card va funcționa cu toate tipurile de unități montate pe vehicul din parcul de vehicule și viceversa. Compatibilitatea în ambele direcții se referă la compatibilitatea între generațiile de echipamente. Cardurile conducătorilor auto trebuie să fie compatibile, fără probleme, cu diferitele generații de tahografe și viceversa.

[14] A se vedea, de exemplu, Raportul JRC privind atacurile la adresa securității tahografelor digitale și riscurile asociate introducerii adaptoarelor care se montează la vehicule ușoare, 2007; Raportul JRC privind vulnerabilitatea și caracterul controlabil al tahografului digital, 2010; Cel de-al 25-lea raport al Comisiei privind punerea în aplicare a legislației sociale referitoare la transportul rutier, SEC (2011) 52; Price Waterhouse Cooper, Analiza măsurilor tehnice și organizaționale utilizate de statele membre la aplicarea Directivei 2006/22/CE, 2009.

[15] Raportul JRC privind vulnerabilitatea și caracterul controlabil al tahografului digital, 2010.

[16] A se vedea articolul 22bis la acordul AETR.

[17] A se vedea și Decizia Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (97/836/CE), JO L 346, 17.12.1997, p. 78.

[18] Cauza Curții 22/70, Comisia/Consiliu, AETR.

[19] JO L 403, 30.12.2006, p. 18-60.

[20] Pentru integrarea cardurilor conducătorilor auto cu permisele de conducere, la articolul 35 din regulamentul propus apar două date distincte, 19.1.2013 și 19.1.2018. Aceste date sunt justificate de perioada de cinci ani de valabilitate administrativă a unui permis de conducere, care va deveni, de asemenea, perioada de valabilitate a cardurilor conducătorilor auto.